Bofbalkaartjie lokaas om ingeënt te word | Netwerk24
Bofbalkaartjie lokaas om ingeënt te word
07 Mei 2021 06:22
New York se Major League-spanne, die Yankees en Mets, gee gratis kaartjies weg aan aanhangers wat hulle voor 'n wedstryd by die stadion laat inent, het Andrew Cuomo, die goewerneur van die staat New York, wat die stad graag na normaal wil laat terugkeer, bekend gemaak.
Wil jy bofbal kyk? Kry dan 'n inenting buite ons stadion, sê die New York Yankees. Foto: Getty Images
Hy het ook Dinsdag op 'n nuuskonferensie gesê kaartjies vir Broadway-vertonings sal vanaf Donderdag weer te koop wees. Die vertonings sal op 14 September begin.
Broadway-teaters, wat hul deure in Maart 2020 weens die pandemie moes sluit, sal stelselmatig weer hul deure heropen.
Cuomo se plan is om bolbaltoeskouers wat ingeënt is vanaf 19 Mei te skei van dié wat nie ingeënt is nie.
Bofbal-stadions sal in seksies verdeel word. Toeskouers wat ingeënt is, sal die sitplekke kan volpak sonder beperkings, terwyl ander dele van die stadion gereserveer word vir mense wat nie ingeënt is nie en tot 'n kapasiteit van 33% beperk word.
"Mense wat nié ingeënt is nie, sal twee meter uit mekaar moet sit én maskers dra.
Andrew Cuomo, die goewerneur van die staat New York. Foto: Reuters
Cuomo het gesê 'n toeskouer sal bewys van sy inenting moet lewer.
Die inwoners van Chicago sal ook later die maand konserte mag bywoon – maar nét as hulle ingeënt is.
Phil Murphy, goewerneur van New Jersey, het Operation Jersey Summer bekend gestel, wat die plan, Grateful for the shot, insluit om inwoners direk ná kerk na 'n inentingsentrum te laat gaan.
Dit sluit ook 'n glasie likeur en 'n bier in. Altgesaam 13 brouerye in New Jersey sal 'n gratis bier skenk aan mense ouer as 21 wat kan bewys dat hulle in Mei ingeënt is.
Meer konserwatiewe goewerneurs van state soos Florida en Texas is gekant teen die sogenaamde "inentingspaspoort" en voordele vir diegene wat ingeënt is. – Reuters